Politiken lancerer online-betalingsmur: Hullet som en si

Få timer efter Politiken onsdag lancerede en grænse for antallet af gratis artikler på politiken.dk, vælter det frem med tekniske smuthuller til at omgå betalingsmuren.

Politiken fulgte onsdag i sporene på flere danske medier med en ny betalingsmur, der gør op med princippet om, at alle artikler er gratis, bare fordi de ligger online.

Den nye betalingsmur hos Politiken benytter samme metode, som New York Times har været bannerfører for, med et bestemt antal gratis artikler hver måned, hvorefter man skal betale for at læse. Teknikken betegnes også som en metered model.

Hos Politiken går grænsen ved 25 artikler om måneden, hvorefter det koster 44 kroner for ubegrænset adgang til nyheder, analyser, debatindlæg, tv og fotos. Politiken kalder i en humoristisk reklame beløbet for symbolsk.

Allerede få timer efter lanceringen af den nye betalingsmodel vælter det dog frem med tekniske metoder, så besøgende kan undgå muren og dermed også undgå at betale for at læse med.

Umiddelbart lader det nemlig til, at Politiken har valgt at implementere begrænsningen som en frontend-løsning baseret på Javascript frem for en backend-løsning på serveren.

Dermed kan betalingsmuren blandt andet omgås ved at benytte den udbredte incognito-funktion, der er standard i moderne browsere. På samme måde kan man tilføje en enkelt kommando i URL’en og på den måde få adgang.

På sociale medier er det løbet af i dagen væltet frem med metoder til at omgå betalingsmuren, og en af kommer fra Anders Tolborg, der er informationsarkitekt og i fritiden udvikler. Han lavede en script-baseret løsning på under 10 minutter, efter han opdagede betalingsmuren.

»Da jeg kan se, at betalingsmuren åbner sig, inspecter jeg indholdet i browseren i Chrome, hvorefter jeg kan se, at der er to HTML-elementer, der blokerer for indholdet. Derfor skriver jeg noget simpel JavaScript i Chrome-konsollen, der går ind og skjuler de to elementer. Herefter konstaterer jeg, at jeg ikke kan scrolle på siden, men det var også en simpel kommando, der skulle til, for at kunne det,« forklarer Anders Tolborg til Version2.

Efter få minutters indsats havde han et bogmærke, der kunne bruges til at omgås løsningen. Han lagde koden ind på en offentlige side og sendte koden til nogle venner. I løbet af kort tid var koden delt mange steder på nettet.

Anders Tolborg vidste, at betalingsmuren var på vej, men han havde ikke regnet med, at det var så nemt at omgå den.

»Det blev jeg en lille smule overrasket over. De har måske haft en naiv tro på, at den ikke vil kunne omgås. Det kan godt være, at Javascript-løsningen ikke når ud til alle, men de fleste vil kunne finde ud af at sætte deres browsere i inkognito-mode, så det er en lidt underlig måde, at løse det på,« siger Anders Tolborg til Version2.

Mens Anders Tolborgs kode blev spredt på Twitter, reagerede Politikens Twitter-konto på et tweet fra en anden bruger: “Bravo. Det er virkelig noget at være stolt af,” skrev Politiken med henvisning til Anders Tolborgs moral.

»Det er en lidt underlig reaktion - hvad forventer I? I beder mig om at betale for et produkt, jeg lovligt kan få ved gratis at lave clientside scripting,« fastslår Anders Tolborg.

Politikens nye tiltag er et forsøg på at skabe en sund forretningsmodel for onlinebaseret journalistik, der i dag primært finansieres af bannerannoncer.

Søstermediet Ekstra Bladet lancerede i sidste uge også en form for betalingsmur kaldet Ekstra, og Jyllands-Posten lancerede en betalingsmur tidligere på året, mens Berlingske er lige på trapperne med sin betalingsmur.

For få år siden forsøgte Berlingske Media at lave en teknisk løsning på at blokere brugere, der benyttede scripts til at fjerne bannerannoncer, men det endte i teknisk kamp, som Berlingske endte med at trække sig ud af.

Læs også: Berlingske dropper krigen mod reklameblokering

I en afstemning på Politiken.dk spørger Politiken sine læsere “Vil du betale for journalistik på nettet?”. Ud af godt 8.900 stemmer har 20 procent stemt “Ja”, 71 procent “Nej” og ni procent “Ved ikke”.

Ifølge Foreningen af Danske Interaktive Medier, FDIM, havde politiken.dk 891.000 brugere i marts 2013, mens den trykte avis i 2012 havde et oplag på 97.820, hvilket gjorde den til den største morgenavis.